CELEX: 32021R1948
Language: ro
Date: 2021-11-10 00:00:00
Title: Regulamentul de punere în aplicare (UE) 2021/1948 al Comisiei din 10 noiembrie 2021 privind tratamentul aplicat rambursărilor de TVA persoanelor neimpozabile și persoanelor impozabile pentru activitățile lor scutite, în sensul Regulamentului (UE) 2019/516 al Parlamentului European și al Consiliului privind armonizarea venitului național brut la prețurile pieței (Regulamentul VNB) și de abrogare a Deciziei 1999/622/CE, Euratom al Comisiei și a Regulamentului (CE, Euratom) nr. 116/2005 al Comisiei (Text cu relevanță pentru SEE)

11.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 398/4
               
            
         REGULAMENTUL DE PUNERE ÎN APLICARE (UE) 2021/1948 AL COMISIEI
         din 10 noiembrie 2021
         privind tratamentul aplicat rambursărilor de TVA persoanelor neimpozabile și persoanelor impozabile pentru activitățile lor scutite, în sensul Regulamentului (UE) 2019/516 al Parlamentului European și al Consiliului privind armonizarea venitului național brut la prețurile pieței (Regulamentul VNB) și de abrogare a Deciziei 1999/622/CE, Euratom al Comisiei și a Regulamentului (CE, Euratom) nr. 116/2005 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/516 al Parlamentului European și al Consiliului din 19 martie 2019 privind armonizarea venitului național brut la prețurile pieței și de abrogare a Directivei 89/130/CEE, Euratom a Consiliului și a Regulamentului (CE, Euratom) nr. 1287/2003 al Consiliului (Regulamentul VNB) (1), în special articolul 5 alineatul (3).
         întrucât:
         
                     (1)
                  
                  
                     Tratamentul aplicat rambursărilor de TVA este unul dintre aspectele definite în Regulamentul delegat (UE) 2020/2147 al Comisiei (2) în lista aspectelor care trebuie abordate în fiecare ciclu de verificare pentru a asigura fiabilitatea, exhaustivitatea și comparabilitatea datelor referitoare la venitul național brut la prețurile pieței („VNB”).
                  
               
                     (2)
                  
                  
                     Pentru ca datele privind VNB să fie fiabile, exhaustive și comparabile, definiția tratamentului aplicat rambursărilor de TVA persoanelor neimpozabile și persoanelor impozabile pentru activitățile lor scutite trebuie să fie clarificată.
                  
               
                     (3)
                  
                  
                     Agregatele VNB și componentele acestora trebuie să fie comparabile între statele membre și trebuie să respecte definițiile și normele contabile relevante din Sistemul european de conturi 2010 („SEC 2010”) (3).
                  
               
                     (4)
                  
                  
                     Prin urmare, Decizia 1999/622/CE, Euratom a Comisiei (4) și Regulamentul (CE, Euratom) nr. 116/2005 al Comisiei (5) trebuie abrogate.
                  
               
                     (5)
                  
                  
                     Directiva 2006/112/CE a Consiliului (6) utilizează noțiunile de persoană impozabilă, de persoană neimpozabilă și de activități scutite, care trebuie, de asemenea, utilizate în sensul prezentului act.
                  
               
                     (6)
                  
                  
                     SEC 2010 nu specifică în mod explicit tratamentul aplicat rambursărilor de TVA persoanelor neimpozabile și persoanelor impozabile pentru activitățile lor scutite.
                  
               
                     (7)
                  
                  
                     Măsurile prevăzute în prezentul regulament sunt în conformitate cu avizul Comitetul Sistemului Statistic European menționat la articolul 8 din Regulamentul (UE) 2019/516,
                  
               ADOPTĂ PREZENTUL REGULAMENT:
         
            Articolul 1
            
               (1)   Pentru stabilirea agregatelor conturilor naționale în sensul Regulamentului (UE) 2019/516, rambursările de TVA aplicate achiziționărilor, către persoanele neimpozabile sau persoanele impozabile pentru activitățile lor scutite, vor fi înregistrate în SEC 2010, fie ca alte transferuri curente (D.7), fie transferuri de capital (D.9), și nu sunt înregistrate ca și TVA deductibilă.
            
            
               (2)   În sensul alineatului (1), termenul „persoană impozabilă” are sensul de la articolele 9-13 din Directiva 2006/112/CE, iar „activități scutite” înseamnă activitățile enumerate la articolele 132-137 din directiva respectivă.
            
         
         
            Articolul 2
            Directiva 1999/622/CE, Euratom și Regulamentul (CE, Euratom) nr. 116/2005 se abrogă.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 noiembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 91, 29.3.2019, p. 19.
         
            (2)  Regulamentul delegat (UE) 2020/2147 al Comisiei din 8 octombrie 2020 de completare a Regulamentului (UE) 2019/516 al Parlamentului European și al Consiliului prin definirea listei de aspecte care trebuie abordate în cadrul fiecărui ciclu de verificare (JO L 428, 18.12.2020, p. 9).
         
            (3)  Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană (JO L 174, 26.6.2013, p. 1).
         
            (4)  Decizia 1999/622/CE, Euratom a Comisiei din 8 septembrie 1999 privind tratarea rambursărilor de TVA unităților neplătitoare de TVA și unităților plătitoare pentru activitățile scutite, în vederea aplicării Directivei 89/130/CEE, Euratom a Consiliului privind armonizarea calculării produsului național brut la prețurile pieței (JO L 245, 17.9.1999, p. 51).
         
            (5)  Regulamentul (CE, Euratom) nr. 116/2005 al Comisiei din 26 ianuarie 2005 privind tratamentul aplicat restituirilor de TVA persoanelor neplătitoare de TVA și persoanelor plătitoare de TVA pentru activitățile lor exonerate, în sensul Regulamentului (CE, Euratom) nr. 1287/2003 al Consiliului privind armonizarea venitului național brut la prețurile pieței (JO L 24, 27.1.2005, p. 6).
         
            (6)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).